དེ་ཡང་ཞྭ་འདི་ལ་དབང་གི་པྲོག་ཞུ་ཡང་ཟེར་ཏེ་བདག་ཅག་གི་སྟོན་པ་དེ་ཉིད་གཤེན་ལོ་གཅིག་བཞེས་ནས་སོ་གཅིག་གི་བར་རྒྱལ་ས་མནན་ནས་རྒྱལ་པོའི་ཆ་ལུགས་ཏེ།དེའང་དབུ་ལ་རིན་པོ་ཆེའི་པྲོག་ཞུ་རྩེ་དགུ་པ་ནི་གསོལ།ཞེས་གསུངས་པ་ལྟར་རྒྱུ་རིན་པོ་ཆེ་གསེར་དངུལ་སོགས་ལས་གྲུབ་པ་དང༌།དབྱིབས་རིགས་ལྔའི་དབུ་རྒྱན་ཚུལ་དུ་ཡོད་པས་པྲོག་ཞུ་ཞེས་འདོད།བརྡ་དོན་ནི།རིན་པོ་ཆེ་ཡི་པྲོག་ཞུ་རྩེ་དགུ་པ་དབུ་རྒྱན་ཚུལ་དུ་བསྐོར་བ་ནི།ཐེག་པ་རིམ་དགུའི་བོན་གྱི་འཁོར་ལོ་སྐོར་ཞིང་འགྲོ་བ་ཐར་པར་འདྲེན་པའི་བརྡ་དང༌།སྤྱི་གཙུག་ཏུ་དར་ལ་སེང་དཀར་པོའི་འགྱིང་ཐོད་བཅིང་བ་ནི།སྟོང་ཁམས་འགྲོ་བ་ཡོངས་ཀྱི་རྒྱལ་པོ་རུ་དབང་བསྒྱུར་ཞིང་རྒྱལ་ཁྲིམས་གསེར་གྱི་གཉའ་ཤིང་གིས་གཉའ་ནས་མནན་པའི་དོན་དང༌།དེ་ལ་དར་དམར་གྱི་འཛུམ་ཐོད་བཅིངས་པ་ནི་བོན་ཁྲིམས་དར་གྱི་མདུད་པས་བསྡམས་ཞིང་སྐྱོང་བའི་བརྡ་རྟགས་སོགས་ཤིན་ཏུ་མང་བར་སྣང༌།